Petisie by die parlement oor brandstofpryseArgieffoto (Foto: Activ-Michoko, Pixabay) Solidariteit het Dinsdag bekendgemaak dat hy ŉ parlementêre petisie opgestel het en ŉ reuseveldtog van stapel stuur om druk op die regering te plaas om die petrolprys te dereguleer en brandstofpryse te verlaag. Volgens Solidariteit het die regering ŉ wurggreep op brandstofpryse en dit moet verbreek word. Solidariteit vra in sy petisie dat die bepaling van brandstofpryse in die geheel aan die mark oorgelaat word sodat gesonde mededinging tot voordeel van verbruikers kan seëvier. “Terwyl die res van die wêreld die vrye mark omhels, klou die Suid-Afrikaanse regering vas aan Sowjet-denke wat die ekonomie knou. Die vasstel van brandstofpryse is ŉ voorbeeld daarvan,” verduidelik Theuns du Buisson, ekonomiese navorser by die Solidariteit Navorsingsinstituut (SNI). “Dit is onsinnig om elke vulstasie in elke streek oor dieselfde kam te skeer, terwyl elkeen se onmiddellike markomgewing, sowel as die proses om brandstof tot daar te kry, verskil. Op die ou end strek dit tot nadeel van die verbruiker.” Solidariteit voer aan dat die meeste ander lande die bepaling van brandstofpryse in die geheel aan die mark oorlaat en dat waar pryse wel gereguleer word, dit is om pryse laag te hou. “Ons navorsing toon aan dat prysregulering in Suid-Afrika brandstofpryse eerder kunsmatig hoog hou. Dit kom op misleiding neer omdat die staat, wat deur ons aangestel is om na ons belange om te sien, daardeur strydig met ons belange optree,” sê Du Buisson. Volgens Solidariteit is dit ondenkbaar dat die regering tydens een van die onsekerste en uitdagendste tydperke in die wêreld se ekonomiese geskiedenis steeds voortgaan om brandstofpryse onbehoorlik op te stoot. “Met hemelhoë werkloosheid en inflasie wat besig is om buite beheer te raak, kan ons nie meer ŉ onverskillige en ongevoelige regering bekostig nie. Ons moet nou tot stappe oorgaan en die regering dwing om na Suid-Afrikaners se belange om te sien en nie na hul eie nie. Wanneer die brandstofprys styg, word feitlik alle ander produkte en dienste ook duurder en gewone Suid-Afrikaners sukkel om aan die lewe te bly,” stel Du Buisson. Solidariteit stel dat hoewel daar inderdaad internasionale faktore ook is wat brandstofpryse beïnvloed, die regering steeds nie sy eie onverantwoordelike optrede daardeur kan regverdig nie. “Buiten die wisselkoers en die internasionale olieprys, wat tans net minder as die helfte van die uiteindelike petrolprys uitmaak, word alle fasette van die petrolprys deur die staat bepaal. Eerstens, sit ons steeds met buitensporige belasting in die vorm van die brandstofheffing en die Padongeluksfondsheffing. Boonop word die wins van elke ander rolspeler, van die invoerder, groothandelaar, vervoerkontrakteur, sekondêre stoorkontrakteur tot uiteindelik die vulstasie-eienaar deur die staat voorgeskryf.” Solidariteit is van mening dat dit magsvergryp is. “Die regering het dit effektief onwettig gemaak vir enigiemand om mee te ding deur laer pryse as hul mededingers aan te bied. Feitlik almal in die brandstofwaardeketting word volgens wet gedwing om verbruikers te na te kom. Dit kan nie meer so aangaan nie,” argumenteer Du Buisson. Solidariteit verduidelik dat hy dus geen ander keuse het as om ŉ breedvoerige veldtog te voer nie en vra steun vir hierdie veldtog teen die regering. “Ons vra dat almal ons petisie wat aan die parlement voorgelê sal word, sal onderteken. As genoeg mense hul stem dik maak kan die regering ons nie ignoreer nie. Werkers en belastingbetalers moenie meer hul bedingingsmag geringskat nie. Die geweldige koste van ŉ magsbehepte regering raak nou – dalk meer as ooit tevore – tasbaar en gewoon finansieel onvolhoubaar,” sluit Du Buisson af. Om die volledige petisie te lees, klik hier.